Rúnar Sveinbjörnsson skrifar : AF VÖRNUM LANDSINS Rúnar Sveinbjörnsson skrifar : AF VÖRNUM LANDSINS Nú er búið að stofna varnarmálaráðuneyti . Hver óvinurinn er gegnir öðru máli . Nefndir hafa verið til sögunar Rússar , Talibanar , hryðjuverkamenn og ef til vill fleiri . Í dag er Ísland þátttakandi í árásarstríði í Afganistan og í hópi hinna viljugu í hernámi Íraks . Með vitlausri utanríkisstefnu er vissulega hægt að eignast óvini en þó er ég nokkuð viss að það muni þá helst bitna á fyrirtækjum , sendiráðum og Íslendingum erlendis . Ekki hef ég heyrt að milljarðarnir eigi að fara í annað en eltingarleik við fornar rússneskar flugvélar og er þetta brölt kallað loftrýmisgæsla eða einhvað enn vitlausara . Í sömu viku og varnarmálaráðuneytið er opnað ríður jarðskjálfti yfir Suðurland . Í viðtali við Ragnar Stefánsson jarðskjálftafræðing kemur fram að hugsanlega hefði verið hægt að sjá fyrir um jarðskjálftann nokkrum stundum fyrr ef veðurstofan hefði fengið fé til að klára uppbyggingu hugbúnaðar sem les fljótt og rétt úr þeim upplýsingum sem fram komu í aðdraganda skjálftans , út frá þeim rannsóknum og gagnasöfnum sem til eru . Það er dapurlegt að heyra af óánægju og uppsögnum hjá stofnun eins og Veðurstofunni , vegna sparnaðar og rangra stjórnunarhátta , þegar hægt er að eyða óendanlega miklu í hégóma og hernaðarbrölt . Ísland á að vera í forystu í náttúruvísindum og væri það veglegt framlag til friðar og mannúðarmála . Þar eiga milljarðarnir heima . Ísland úr Nató . Leggjum varnarmálaráðuneytið niður þegar í stað og verjum sameiginlegum fjármunum okkar í þágu friðar og framfara .